Fl-2016 il-produtturi Ewropej se jibbenefikaw minn programmi li jiswew EUR 111-il miljun biex isibu swieq ġodda u jippromwovu l-konsum ’il barra mill-UE u fiha. Il-promozzjoni hija parti ewlenija mill-miżuri ppreżentati mill-Kummissjoni biex jiġu appoġġati il-bdiewa. "Enjoy, it's from Europe": il-politika l-ġdida ta’ promozzjoni, adottata llum mill-Kummissjoni Ewropea, se tgħin lill-professjonisti tas-settur jippenetraw fi swieq internazzjonali jew jikkonsolidawhom u tagħmel lill-konsumaturi Ewropej aktar konxji tal-isforzi li jagħmlu l-bdiewa Ewropej. Biex jintlaħaq dan l-għan, il-Kummissjoni se tipprovdi aktar riżorsi, se żżid ir-rata ta’ kofinanzjament u se tnaqqas il-burokrazija għall-approvazzjoni tal-proġetti. Din hija parti minn sforz biex jiżdied b’mod progressiv il-baġit disponibbli tal-UE għall-promozzjoni, minn EUR 61 miljun fl-2013 (meta ġew proposti r-regoli l-ġodda) għal EUR 200 miljun fl-2019. Skont ir-regoli l-ġodda, ir-rati ta’ kofinanzjament tal-UE ser jiżdiedu minn 50 % għal 70-80 % (sa 85 % għall-Greċja u Ċipru). Fl-istess ħin, il-kofinanzjament nazzjonali jisparixxi biex b’hekk jinħolqu kundizzjonijiet ekwi fost l-Istati Membri. Il-burokrazija żejda se titnaqqas b’mod sinifikanti fil-proċess tal-għażla tal-proġetti biex b’hekk jitħaffef il-proċess tal-applikazzjoni. Il-programm 2016 jimmira għal lista magħżula ta’ pajjiżi terzi (il-lista sħiħa tinsab fl-anness) fejn hemm l-ogħla potenzjal għat-tkabbir, b’mod partikolari fis-setturi li qed jesperjenzaw sitwazzjoni tas-suq partikolarment diffiċli, bħall-prodotti tal-ħalib u tal-laħam tal-majjal. L-ammont totali, EUR 30 miljun ġew allokati speċifikament f’pakkett ta’ appoġġ imniedi mill-Kummissarju Hogan kmieni f’Settembru biex jappoġġa l-miżuri ta’ promozzjoni f’dawn iż-żewġ setturi. Il-Kummissarju għall-Agrikoltura u l-Iżvilupp Rurali, Phil Hogan stqarr illum: “Fis-suq globali, ma hemmx aqwa mill-prodotti agroalimentari tal-Ewropa. Is-suq tal-esportazzjoni tal-UE ta’ EUR 110 biljun joħloq impjiegi u tkabbir fiż-żoni rurali fl-Ewropa kollha. Biex tkompli din il-mewġa ta’ esportazzjoni, għandi l-pjaċir li nippreżenta dan ir-reġim ġdid ta’ promozzjoni li se jixpruna EUR 111-il miljun ta’ opportunitajiet addizzjonali għall-prodotti agroalimentari fi swieq ġodda, kif ukoll se żżid il-preżenza tagħna fi swieq eżistenti. Bi pjaċir partikolari qed inħabbar id-delimitazzjoni ta’ EUR 30 miljun għas-setturi tal-ħalib u tal-laħam tal-majjal li jinsabu f’diffikultà bħala parti mill-pakkett ta’ EUR 500 miljun għas-swieq agrikoli, li ġie mħabbar reċentement. Inħares ’il quddiem għat-tnedija ta’ kampanja diplomatika fix-xhur li ġejjin, filwaqt li mmexxi missjonijiet kummerċjali biex jinfetħu aktar opportunitajiet għall-produtturi tal-UE fid-dinja kollha.” Sfond: L-elementi prinċipali proposti f’din ir-riforma huma: Il-Kummissjoni adottat Regolamenti ta’ Delega u ta’ Implimentazzjoni biex jiġi implimentat dan l-att bażiku b’mod sħiħ. L-atti ġuridiċi rilevanti ġew ippubblikati llum fil-Ġurnal Uffiċjali. Element ewlieni ta’ din il-politika l-ġdida ta’ promozzjoni huwa l-istabbiliment ta’ programm ta’ ħidma annwali (Deċiżjoni ta’ Implimentazzjoni tal-Kummissjoni), li jistabbilixxi prijoritajiet strateġiċi għall-miżuri ta’ promozzjoni f’termini ta’ prodotti, skemi u swieq li jkunu fil-mira, u l-baġits korrispondenti allokati. L-objettiv huwa li jkun hemm politika dinamika u proattiva, adattata kull sena għall-opportunitajiet li jinqalgħu fis-suq u l-ħtiġijiet tas-settur. Għal aktar informazzjoni dwar il-politika ta’ promozzjoni agrikola, ara hawn. Anness Tqassim tal-baġits għal kull prijorità għall-programmi kofinanzjati fil-Programm ta’ Ħidma Annwali 2016 L-ammont previst Programmi sempliċi — Suq intern EUR 26 miljun Azzjoni 1*- Programmi ta’ informazzjoni u promozzjoni bil-għan li jkabbru l-kuxjenza u r-rikonoxximent tal-iskemi ta’ kwalità tal-Unjoni kif definit fl-Artikolu 5(4)a, b u c tar-Regolament (UE) Nru 1144/2014 EUR 10 miljun Azzjoni 2*- Programmi ta’ informazzjoni u promozzjoni bil-għan li juru biċ-ċar il-karatteristiċi speċifiċi tal-metodi agrikoli fl-Unjoni u l-karatteristiċi tal-prodotti agrikoli u alimentari Ewropej EUR 7 miljuni Azzjoni 3- Programmi ta’ informazzjoni u promozzjoni dwar il-ħalib/il-prodotti tal-ħalib, il-prodotti tal-laħam tal-majjal jew taħlita ta’ dawn it-tnejn EUR 9 miljuni Programmi sempliċi — f’pajjiżi Terzi EUR 68 miljun Azzjoni 4*- Programmi ta’ informazzjoni u promozzjoni li jimmiraw iċ-Ċina, il-Ġappun, il-Korea t’Isfel u t-territorju doganali tat-Tajwan EUR 12-il miljun Azzjoni 5*-Programmi ta’ informazzjoni u promozzjoni li jimmiraw l-Istati Uniti tal-Amerika u/jew il-Kanada EUR 12-il miljun Azzjoni 6* -L-Amerika Ċentrali u l-Amerika ta’ Isfel u l-Karibew EUR 7 miljuni Azzjoni 7* - Ix-Xlokk tal-Asja, jiġifieri l-Brunej, il-Kambodja, l-Indoneżja, il-Laos, il-Malażja, il-Mjanmar, il-Filippini, Singapor, it-Tajlandja,Timor Leste u l-Vjetnam EUR 7 miljuni Azzjoni 8*- L-Afrika u l-Lvant Nofsani EUE 4,5 miljun Azzjoni 9*- żoni ġeografiċi oħra EUE 4,5 miljun Azzjoni 10 - Programmi ta’ informazzjoni u promozzjoni dwar il-ħalib/il-prodotti tal-ħalib, il-prodotti tal-laħam tal-majjal jew taħlita ta’ dawn it-tnejn li jimmiraw kwalunkwe pajjiż terz EUR 21 miljun Programmi multipli EUR 14-il miljun Programmi sempliċi — f’każ ta’ tfixkil serju fis-suq EUR 3 miljuni *Dawn il-programmi mhux ser ikopru l-ħalib/il-prodotti tal-ħalib, il-prodotti tal-laħam tal-majjal jew taħlita ta’ dawn it-tnejn. Madankollu, dawn jistgħu jkopru l-ħalib/il-prodotti tal-ħalib, il-prodotti tal-laħam tal-majjal jew taħlita ta’ dawn it-tnejn jekk ikunu assoċjati ma’ prodotti oħrajn. Total ta’ EUR 111-il miljun N.B Programm sempliċi huwa programm ta’ promozzjoni ppreżentat minn organizzazzjoni proponenti waħda jew aktar mill-istess Stat Membru. Programm multiplu huwa programm ippreżentat minn tal-anqas żewġ organizzazzjonijiet proponenti minn tal-anqas żewġ Stati Membri, jew minn organizzazzjoni Ewropea waħda jew aktar.